Сирием къикIыжахэм папщIэ
Дунейпсо Адыгэ Хасэм и хэщIапIэм иджыблагъэ къыщызэрагъэпэщащ КъБР-м Егъэджэныгъэмрэ щIэныгъэмкIэ и министерствэм и IэщIагъэлIхэмрэ пэщIэдзэ IэщIагъэ щрат еджапIэхэм я лIыкIуэхэмрэ Сирием къикIыжа ди лъэпкъэгъухэм щахуэза зэIущIэ. Ахэр тепсэлъыхьащ а щIыпIэм щыщу Къэбэрдей-Балъкъэрым къэзыгъэзэжа ныбжьыщIэхэр егъэджэным ехьэлIа Iуэхухэм.
Министерствэм и пресс-IуэхущIапIэм и лэжьакIуэ Ныбэжь Таисэ хъыбар къызэрыдигъэщIамкIэ, абы и IэщIагъэлIхэм гупсэхуу жэуап иратащ а ныбжьыщIэхэмрэ абыхэм я адэ-анэхэмрэ зыгъэпIейтей упщIэхэм. 9-нэ классыр къызэраухамкIэ дэфтэр фIэкIа зимыIэ, Зыуэ щыт къэрал экзаменхэр зытыну Iэмал зимыIа ныбжьыщIэхэр пэщIэдзэ щIэныгъэрэ IэщIагъэрэ щрату республикэм щыIэ еджапIэхэм щIэгъэтIысхьа зэрыхъуну Iэмалхэми щытепсэлъыхьащ зэхуэсым. ЩытыкIэ гугъу ихуащ ахэр, арщхьэкIэ щIыпIэ унафэщIхэмрэ жылагъуэмрэ хущIокъу сыт хуэдэ лъэныкъуэкIи абыхэм зыщIагъэкъуэну. НыбжьыщIэхэм лъэпощхьэпо къахуэхъу Iуэхугъуэ нэхъыщхьэхэм ящыщщ абыхэм урысыбзэр хуиту зэрамыщIэр. ХэкIыпIэ къагъуэтащ: ныбжьыщIэхэр урысыбзэм хурагъэджэн папщIэ, мази 9 курсхэр къызэрагъэпэщынущ.
А Iуэхур тэмэму зэфIэкIмэ, абыхэм ЕГЭ-р етIанэгъэ лъэпощхьэпоуншэу ятыфынущ. ИтIанэ абыхэм, хэкурысхэми хуэдэу, Iэмал яIэнущ я псэм фIэфI еджапIэ нэхъыщхьэхэм е курыт щIэныгъэ къозытхэм щIэтIысхьэну. Апхуэдэ еджапIэхэм я лIыкIуэхэм жаIащ а Iуэхур къызыхуэтыншэу зэфIэха хъун папщIэ, ялъэкI къызэрамыгъэнэнур.
КЪАРДЭН Маритэ.
